钦定古今图书集成/明伦汇编/皇极典/第161卷 > 朱子全书 > 《三国》
## 钦定古今图书集成/明伦汇编/皇极典/第161卷 > 朱子全书 > 《三国》

因论《三国形势》，曰：“曹操合下便知据河北可以为取
天下之资。既被袁绍先说了，他又不成出他下，故为
大言以诳之。胡致堂说史臣后来代为文辞以欺后
世，看来只是一时无说了，大言耳。此著被袁绍先下
了，后来崎岖万状，寻得个献帝来，为挟天子令诸侯
之举，此亦是第二大著。若孙权据江南，刘备据蜀，皆”
非取天下之势，仅足自保耳。

曹操用兵，煞有那幸而不败处，却极能料。如《征乌桓》，
便能料得刘表不从其后来。

问：“先主为曹操所败，请救于吴。若非孙权用周瑜以
敌操，亦殆矣。”曰：“孔明之请救，知其不得不救。孙权之
救备，须著救他。不如此，便当迎操矣。此亦非好相识，
势使然也。及至先主得荆州，权遂遣吕蒙擒关羽，才
到利害所在，便不相顾。”

刘备之败于陆逊，虽言不合轻敌，亦是自不合连营
七百馀里，先自做了败形。是时孔明在成都督运饷，
后云：“法孝直若在，不使主上有此行。”孔明先不知曾
谏止与否，今皆不可考。但孔明虽正，然盆法孝直轻
快，必有术以止之。〈以上语类四条〉